פדרו פסקל

חוסה פדרו בלמסידה פסקל (בספרדית: José Pedro Balmaceda Pascal; נולד ב-2 באפריל 1975), הוא שחקן קולנוע, טלוויזיה ותיאטרון צ'יליאני-אמריקאי. מוכר בזכות תפקידו כחאבייר פניה בסדרה המצליחה "נרקוס" מבית נטפליקס. כמו כן שיחק את אוברין מארטל בעונה הרביעית של סדרת הטלוויזיה "משחקי הכס", את המנדלוריאן בשלוש העונות, ואת ג'ואל בסדרה "The Last Of Us". פסקל נולד בסנטיאגו דה צ'ילה, בירת צ'ילה. זמן קצר לאחר לידתו, בעת שצ'ילה הייתה תחת הדיקטטורה הצבאית של אוגוסטו פינושה, קיבלה משפחתו מקלט מדיני בדנמרק. הוא גדל בארצות הברית במחוז אורנג', קליפורניה ובסן אנטוניו, טקסס. הוא למד משחק בבית הספר לאומנויות שבמחוז אורנג' ובאוניברסיטה לאומנויות Tisch שבניו יורק. פסקל מתגורר בניו יורק מאז 1993. פסקל הופיע במספר סדרות טלוויזיה, כולל באפי ציידת הערפדים, האישה הטובה, הומלנד, המנטליסט וגרייסלנד. הוא הופיע כחוטף בשם רג'י בסדרה חוק וסדר. הוא לוהק לפיילוט לעיבוד הטלוויזיוני של וונדר וומן בשנת 2011, אך התוכנית לא יצאה לפועל. ביוני 2013, הוא לוהק לעונה הרביעית של הסדרה משחקי הכס בתור הנסיך אוברין מארטל, שמגיע ממלכת דורן שבדרום ווסטרוז למעלה המלך על מנת לנקום את נקמתו. תפקיד זה נחשב לפריצה שלו בתחום הטלוויזיה, הוא זכה עליו בפרס השחקן האורח הטוב ביותר בסדרת דרמה של אנטרטיינמנט ויקלי. בשל תפקידו זה, פסקל התאמן עם מאסטר של אמנות הלחימה הסינית המסורתית, וושו. בפרק השמיני של העונה הוא לקח חלק בסצנה גדולה בה הוא נלחם בעזרת חנית ומפגין את יכולות האקרובטיבה שלמד לצורך התפקיד. הוא אמר בראיונות שהאימונים היו מסובכים. יש לפסקל ניסיון במה רחב בתחום המשחק והבימוי. הוא קיבל את פרס המבקרים Los Angeles Drama Critics Circle Award ובפרס גרלנד על תפקידו בהפקה "יתומים" של התיאטרון International City Theater. הוא הופיע ביצירות קלאסיות ועכשוויות. הוא הופיע בהצגות אוף-ברודוויי מייפל וגפן, יופיו של האב, חול, קומדיה ישנה, ישנם גברים, ובהפקת שייקספיר בפארק ב-2006, במחזה מקבת'. הוא חבר באגודת התיאטרון LAByrinth Theater Company של ניו יורק. בשנת 2014 הוכרז כי ישחק דמות מרכזית בדרמת הפשע "נרקוס" של נטפליקס. פסקל שיחק את דמותו של חאבייר פניה, סוכן DEA העובד בקולומביה. בשנת 2016 שיחק בסרט הפנטזיה "החומה הגדולה". החל מ-2019 הוא משחק בתפקיד ראשי בסדרת הלייב אקשן של מלחמת הכוכבים - "המנדלוריאן" בתור דין דג'רין. הוא לוהק לגלם את הנבל מקסוול לורד בסרט "וונדר וומן 1984" שיצא ב-2020, ובהמשך השנה הוא שיחק בסרט "גיבורים זה אנחנו" מבית נטפליקס בדמות מרקוס מורנו. בשנת 2023 שיחק את ג'ואל בסדרה "The Last of Us" שמשודרת בHBO. עליו זכה בפרס גילדת שחקני המסך ובמועמדות לפרס גלובוס הזהב לשחקן הטוב ביותר בסדרת דרמה. באותה השנה הופיע ברשימה השנתית טיים 100 של מגזין טיים. פסקל שולט באנגלית ובספרדית כאחד. הוא חי בניו יורק מאז 1993. הוא חבר קרוב של השחקנית שרה פולסון, לאחר שהכיר אותה זמן קצר לאחר שעבר לניו יורק. פסקל הוא חסיד של זכויות LGBTQ+.  הוא תומך באחותו לוקס פסקל כשיצאה כטרנסג'נדרית, ועליו אמרה, "הוא היה חלק חשוב מזה. הוא גם אמן והיה מדריך. הוא היה אחד הראשונים לתת לי את הדברים שיצרו את הזהות שלי". פסקל התייחס לעצמו כאגנוסטי וליברל. הוא תמך בגבריאל בוריץ' בבחירות לנשיאות צ'ילה ב-2021. מדיה וקבצים בנושא פדרו פסקל בוויקישיתוף פדרו פסקל, ברשת החברתית אקס (טוויטר) פדרו פסקל, ברשת החברתית אינסטגרם פדרו פסקל, במסד הנתונים הקולנועיים IMDb (באנגלית) פדרו פסקל, באתר "אידיבי", מאגר הידע העברי לקולנוע ישראלי ועולמי פדרו פסקל, באתר AllMovie (באנגלית) פדרו פסקל, באתר Rotten Tomatoes (באנגלית) פדרו פסקל, באתר Metacritic (באנגלית) פדרו פסקל, במסד הנתונים הקולנועיים KinoPoisk (ברוסית) פדרו פסקל, באתר MusicBrainz (באנגלית) חן חדד, פדרו פסקל תמיד היה נחמד, עכשיו הוא גם הכי סקסי בהוליווד, באתר הארץ, 15 בפברואר 2023 שרה פולסון, Pedro Pascal Is on the 2023 TIME 100 List, טיים, ‏13 באפריל 2023 Taylor Swift, 'Barbie' and 'Grey's Anatomy' Score at 2024 People's Choice Awards: See the Full List of Winners, Peoplemag (באנגלית) Alli Rosenbloom, Lisa Respers France, SAG Awards 2024: Winners list, CNN, ‏2024-02-25 (באנגלית)